《奉和袭美太湖诗二十首 毛公坛》
唐代·陆龟蒙

古有韩终道，授之刘先生。身如碧凤皇，羽翼披轻轻。

先生盛驱役，臣伏甲与丁。势可倒五岳，不唯鞭群灵。

飘飖驾翔螭，白日朝太清。空遗古坛在，稠叠烟萝屏。

远怀步罡夕，列宿森然明。四角镇露兽，三层差羽婴。

回眸盼七气，运足驰疏星。象外真既感，区中道俄成。

迩来向千祀，云峤空峥嵘。石上橘花落，石根瑶草青。

时时白鹿下，此外无人行。我访岑寂境，自言斋戒精。

如今君安死，魂魄犹膻腥。有芨皆绿字，有芝皆紫茎。

相将望瀛岛，浩荡凌沧溟。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。